CELEX: 32015D1521
Language: et
Date: 2015-09-14 00:00:00
Title: Nõukogu otsus (ÜVJP) 2015/1521, 14. september 2015, millega tunnistatakse kehtetuks otsus 2013/320/ÜVJP füüsilise julgeoleku ja varude haldamisega seotud tegevuse toetamiseks, et vähendada Liibüas ja selle piirkonnas väike- ja kergrelvade ning nende laskemoonaga ebaseaduslikult kauplemise ohtu

15.9.2015   
            
            
               ET
            
            
               Euroopa Liidu Teataja
            
            
               L 239/142
            
         NÕUKOGU OTSUS (ÜVJP) 2015/1521,
   14. september 2015,
   millega tunnistatakse kehtetuks otsus 2013/320/ÜVJP füüsilise julgeoleku ja varude haldamisega seotud tegevuse toetamiseks, et vähendada Liibüas ja selle piirkonnas väike- ja kergrelvade ning nende laskemoonaga ebaseaduslikult kauplemise ohtu
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 26 lõiget 2 ja artikli 31 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu otsuses 2013/320/ÜVJP (1) sätestati, et liit püüab edendada julgeolekut ja rahu Liibüas ning selle piirkonnas, toetades meetmeid, mille eesmärk on tagada Liibüa relvaarsenalide usaldusväärne füüsiline julgeolek ja varude haldamine Liibüa riigiasutuste poolt, et vähendada väike- ja kergrelvade ning nende laskemoona ebaseaduslikust levikust ja ülemäärasest kogunemisest tulenevat ohtu rahule ja julgeolekule, soodustades sealhulgas piirkondlikul tasandil tõhusat mitmepoolsust.
            
         
               (2)
            
            
               Poliitilise ja julgeolekuolukorra halvenemine pärast 2014. aasta suvel toimunud vägivaldseid sündmusi sundis suurema osa diplomaatilisi esindusi ja rahvusvahelisi töötajaid Liibüast lahkuma.
            
         
               (3)
            
            
               ÜRO juhitav poliitiline dialoog ei ole veel toonud peamiste võitlevate rühmituste vahelist poliitilist kokkulepet.
            
         
               (4)
            
            
               Ei ole selge, millal olukord Liibüas paraneb sel määral, et rahvusvahelised töötajad saavad taas turvaliselt Liibüas tegutseda.
            
         
               (5)
            
            
               Otsus 2013/320/ÜVJP tuleks seetõttu kehtetuks tunnistada.
            
         
               (6)
            
            
               Liit soovib uuesti kinnitada oma tugevat poliitilist tahet toetada, niipea kui olukord Liibüas seda võimaldab, vastutavaid Liibüa ametivõime väike- ja kergrelvade ning nende laskemoona ebaseaduslikust levikust ja ülemäärasest kogunemisest tuleneva ohu vähendamisel,
            
         ON VASTU VÕTNUD KÄESOLEVA OTSUSE:
   Artikkel 1
   Otsus 2013/320/ÜVJP tunnistatakse kehtetuks.
   Artikkel 2
   Käesolev otsus jõustub selle vastuvõtmise kuupäeval.
   Seda kohaldatakse alates 30. juunist 2015.
   
      Brüssel, 14. september 2015
      
         
            Nõukogu nimel
         
         
            eesistuja
         
         J. ASSELBORN
      
   
   
      (1)  Nõukogu 24. juuni 2013. aasta otsus 2013/320/ÜVJP füüsilise julgeoleku ja varude haldamisega seotud tegevuse toetamiseks, et vähendada Liibüas ja selle piirkonnas väike- ja kergrelvade ning nende laskemoonaga ebaseaduslikult kauplemise ohtu (ELT L 173, 26.6.2013, lk 54).